**עמיות יהודית: על יחיד, עם ומה שביניהם**

**משך הפעילות:** כשעה וחצי

**עזרים דרושים:** ניירות לבנים, צבעים, צילומים של השיר "היהודים" (ניתן גם להקרין).

**ראציונל:**  
המונח "**עם**" מתייחס לקבוצה חברתית בעלת מאפיינים משותפים ייחודיים כגון: מוצא אתני, שפה, דת, תרבות, היסטוריה, מנהגים או אזור גאוגרפי.

**עמיות יהודית** (באנגלית: Jewish Peoplehood) היא מונח להגדרה עצמית ולתפישה של הקיום הקיבוצי היהודי, הגורסת שיהודי העולם כולם מאוחדים בקשר של סולידריות ומורשת משותפת, שאיננו נובע ממקור דתי דווקא ואיננו תלוי בהשקפתם הדתית או הפוליטית האישית. החידוש המילולי :"עמיות" והפילוסופיה שמאחוריו נטבעו על ידי הרב מרדכי קפלן בשנות ה-1930...מסוף המאה ה-20, הרעיון של "עמיות יהודית" נעשה פופולרי ואומץ על ידי מוסדות יהודיים בינלאומיים וישראליים.( מתוך ויקיפדיה). בית התפוצות מגדיר "עמיות יהודית" כתפיסה המגדירה את הזהות היהודית דרך עיסוק בשישה נכסים המגדירים את מרחב הזהויות המורכב והמתפתח שהוא העם היהודי. ששת הנכסים הללו הם:

* זיכרון היסטורי
* אורח חיים יהודי
* ערכים ומוסר
* השפה העברית
* יחס מרובה פנים לישראל
* אומנות ויצירה יהודית

בבואנו לייצר גשר בין היחיד היהודי לעם היהודי בארץ ובעולם, עלינו להידרש לבחינה מעמיקה של היחס בין הפרט הבודד, עולמו התרבותי, זיקתו היהודית, חוויית חייו המושפעת מהתרבות השלטת בארץ מוצאו ומקום מושבו וחלקו של אותו פרט בפסיפס העם היהודי.

**מטרות:**

* המשתתפים יכירו את המונח והתפיסה של "עמיות יהודית".
* לאפשר תהליך בירור אישי וקבוצתי של היחס של המשתתפים ל"עם היהודי" ותפיסת העמיות.

**מהלך:**

1. **פתיחה:**

**אופציה א': יחיד ועם**: (30 דקות)

1. כל משתתפ/ת מקבל/ת דף. נבקש לצייר על הדף דימוי כלשהו שמבחינתם מסמל "עם". (אלו לא מבחני קבלה לבצלאל ולא צריך לדעת לצייר☺ רק ליצור דימוי/ציור שמתאר מבחינתם "עם").
2. בשלב השני נבקש מהמשתתפים למקם את עצמם על הדף ביחס לדימוי. איפה הם רואים את עצמם ממוקמים ביחס ל"עם היהודי". (בפנים, בחוץ, במרכז, חלק מהם?)
3. נחלק את הקבוצה לזוגות והם ישתפו אחד את השני בציורים ובמשמעותם. למה ציירו כך את העם, למה מיקמו עצמם באופן שבו בחרו....
4. נחזור למליאה ונבקש מהזוגות לשתף קצת ממה שדיברו עליו בחברותות. מה עלה? על מה התעכבו? מה היה משותף/שונה?

**אופציה ב':** **מסכימומטר-קשר לעם היהודי?**

1. מעמידים את כל המשתתפים בשורה. כל פעם מקריאים משפט ומבקשים מהמשתתפים להתמקם על ציר בין "מסכימ/ה מאוד" ועד "לא מסכימ/ה כלל".

דוגמאות למשפטים:

* "כל ישראל ערבים זה בזה"
* "מה שקורה בישראל משפיע על יהודים בעולם כולו"
* "יש לי אחריות לעם היהודי"
* "מדינת ישראל צריכה להתחשב בדעות של יהודים החיים מחוצה לה בקבלת החלטות פוליטיות ומדיניות"
* "אני מרגישה מחוברת ליהודים החיים בחוץ לארץ"
* "אני בכלל לא מחוברת לזהות היהודית שלי"
* .......

1. לאחר התמקמות של המשתתפים ,בעקבות כל משפט, עוצרים ושואלים את המשתתפים למה התמקמו היכן שהתמקמו? (אוספים תשובות בעיקר מהקצוות אבל גם מהמרכז).
2. **"עמיות יהודית"** (5 דקות)

מקרינים/כותבים/מקריאים את ההגדרה של המונח "**עמיות יהודית**" (ראו מעלה).

* מסבירים שזהו מונח "צעיר" יחסית שמתאר את תחושת השייכות של אדם ל"עם" ובמקרה שלנו ל"עם היהודי".
* לכל אחד החיבור שלו לעם היהודי. טיב, עומק ואופי החיבור משתנה לאורך החיים.
* כאן אפשר לשתף באיך השתנתה התחושה הזו אצלכם, כשינשינים שהיו בשליחות בתפוצות....

1. **"מיהו העם היהודי?**" (30 דקות)
2. נחלק למשתתפים את השיר "היהודים" של יהודה עמיחי. [כאן](https://makomisrael.org/wp-content/uploads/2013/05/The-Jews-Amichai.pdf) תמצאו דף לחלוקה עם השיר.
3. נקרא יחד (לאט!) את השיר ונבקש מכל משתתפ/ת לבחור דימויי אחד של "היהודים" שתופס אותם.
4. במליאה נשתף בדימויים השונים שעולים מן הטקסט ובחיבור של המשתתפים אליהם.
5. **סיכום: (15 דקות)**

* נעבור יחד עם המשתתפים על המהלך הכולל שעשינו. החל מניסיון להבין את ההגדרה האישית שלהם לעם היהודי, דרך בחינה של ההתמקמות שלהם ביחס אליו, הכרנו את המונח "עמיות יהודית" ובחנו דימויים שונים ואופני חיבור והשתייכות שונים לעם היהודי.
* שווה בשלב זה להוסיף למה היה לכם חשוב להביא את הנושא הזה לשיחה. מה הייתה החוויה שלכם בשליחות שגרמה לכם להבין טוב יותר מיהו העם היהודי, איך אנחנו קשורים ולמה חשוב שנכיר ונגשר על הפערים והמרחקים בין חלקי העם היהודי.
* השיר של יהודה עמיחי מסתיים במילים:" אנחנו עדיין שרים"....ישנן דרכים שונות ומגוונות להתחבר לעם היהודי, לשפה, לתרבות, להיסטוריה, לאורח החיים וכו'. אין דרך אחת נכונה, ואין היררכיה בין אופני החיבור השונים. הקשר הזה משתנה, מתגבש ומתעצב לאורך חיינו ויש ערך להמשיך ולשיר, להמשיך לחקור ולהכיר☺